b'\n_START_ARTICLE_\nZloraba polo\xc5\xbeaja\n_START_PARAGRAPH_\nZloraba polo\xc5\xbeaja je zelo \xc5\xa1irok pojem, ki obsega protizakonito izkori\xc5\xa1\xc4\x8danje lastnega polo\xc5\xbeaja za osebno korist ali nezakonito delovanje. Pogosto negativno vpliva tako na delovno storilnost kot klimo v delovnem okolju, posledice pa lahko preko ustrahovanja na delovnem mestu segajo do negativnih psihofizi\xc4\x8dnih vplivov pri delavcih.\n_START_SECTION_\nSlovenski zakon\n_START_PARAGRAPH_\nZloraba polo\xc5\xbeaja je opredeljena tudi v 257. \xc4\x8dlenu kazenskega  zakonika Rupublike Slovenije. Oseba, ki izrabi svoj polo\xc5\xbeaj, prestopi meje uradnih pravic ali ne opravi uradne dol\xc5\xbenosti, zato da bi sebi ali komu drugemu pridobil nepremo\xc5\xbeenjsko korist ali komu prizadejal \xc5\xa1kodo, se kaznuje z zaporom do enega leta. V primeru ve\xc4\x8dje \xc5\xa1kode ali huj\xc5\xa1e kr\xc5\xa1itve pravic, se oseba kaznuje s kaznijo do treh let. Ve\xc4\x8dji prekr\xc5\xa1ki so protipravna pridobitev premo\xc5\xbeenjske koristi, izraba uradnega polo\xc5\xbeaja, prestopitev uradnih pravic ter nezakonito pove\xc4\x8danje lastnega premo\xc5\xbeenja v ve\xc4\x8dji vrednosti in se kaznujejo z zaporom do petih let. V primeru pridobitve protipravne premo\xc5\xbeenjske koristi, kjer je bilo dejanje opravljeno z namenom, se vr\xc5\xa1ilec dejanja kaznuje z zaporom od enega do osmih let. :\n_START_SECTION_\nPrimeri zlorabe polo\xc5\xbeaja\n_START_PARAGRAPH_\nDejanja, ki sodijo v zlorabo polo\xc5\xbeaja, kot jo opredeli kazenski zakonik, so zelo \xc5\xa1tevilna, najpogostej\xc5\xa1a in najbolj poznana pa so naslednja:\n_START_SECTION_\nMobing\n_START_PARAGRAPH_\nPogosta sinonima sta trpin\xc4\x8denje na delovnem mestu in \xc5\xa1ikaniranje. Leyman poda definicijo mobinga, ki pravi, da je to motena komunikacija na delovnem mestu, ki je izrazito obremenjena s konflikti med sodelavci ali med podrejenimi in nadrejenimi, pri tem pa je napadena oseba v podrejenem polo\xc5\xbeaju in izpostavljena sistemati\xc4\x8dnemu in dlje \xc4\x8dasa trajajo\xc4\x8dim napadom ene ali ve\xc4\x8d oseb z namenom, da se ga izrine iz delovne sredine. V kazenskem zakoniku Republike Slovenije se mobing na delovnem mestu kaznuje z do dvema letoma zapora v primeru poni\xc5\xbeanja in prestra\xc5\xa1enosti \xc5\xbertve ter do tremi leta zapora v primeru psihosomatskih obolenj ter zmanj\xc5\xa1anje delovne storilnosti.\n_START_SECTION_\nKorupcija\n_START_PARAGRAPH_\nKorupcija je dajanje ali sprejemanje nagrad zaradi hitrej\xc5\xa1ega, ugodnej\xc5\xa1ega, navadno nezakonitega re\xc5\xa1evanja uradnih zadev, pogosto uporabljen sinonim pa je podkupovanje.  Omejitev korupcije je opisana v zakonu o integriteti ter prepre\xc4\x8devanju korupcije, ki je bil sprejet z namenom krepitve delovanja pravne dr\xc5\xbeave preko metod za krepitev integritete in transparentnosti ter metod za prepre\xc4\x8devanje korupcije in prepre\xc4\x8devanje in odpravljanje nasprotja interesov.\n_START_SECTION_\nInstitucionalna zloraba\n_START_PARAGRAPH_\nPojem se nana\xc5\xa1a na neprimerno ravnanje z osebami v dolo\xc4\x8deni ustanovi. Pogosto so zlorabljani starej\xc5\xa1i ob\xc4\x8dani ali pa otroci, ki so v institucijah dele\xc5\xbeni zanemarjanja, fizi\xc4\x8dne ali spolne zlorabe, ter zana\xc5\xa1anja osebja na metode kaznovanja, ki niso opravi\xc4\x8dljive. Nekatere ustanove tudi delujejo pod sprejemljivimi standardi za obratovanje. Powers, Mooney in Nunno opozarjajo tudi, da na institucionalno zlorabo ne moremo sklepati zgolj iz posameznih primerov, zloraba kot taka pa je rezultat ve\xc4\x8d povezanih sistemskih faktorjev. Vplivajo premo\xc5\xbeenje otroka, izobrazba skrbnika, nadzorovanost skrbnikov, sredstva, ki jih ustanova prejme ter pogled javnosti na delovanje ustanov. Avtorji izpostavijo tudi, da do zlorabe pride dvakrat ali trikrat bolj pogosto v ustanovah kot v dru\xc5\xbeini.\n_START_SECTION_\nPravna zloraba\n_START_PARAGRAPH_\nPojem pravne zlorabe se nana\xc5\xa1a na zlorabo s strani legalnega sistema in lahko posamezniku \xc5\xa1koduje tako psihi\xc4\x8dno kot fizi\xc4\x8dno, hkrati pa je odgovorno za nepravi\xc4\x8dnost obravnave posameznika s strani dr\xc5\xbeave. Pojavlja se pri odvetnikih, ki svoj polo\xc5\xbeaj izrabljajo za nepravi\xc4\x8dno prednost svoje stranke ali pa stranke ne predstavljajo dovolj kompetentno, ali pa pri policistih, kjer so take zlorabe pogosto nenamerne, povzro\xc4\x8dene zaradi nepredvidljivih razmer, ki so v tem primeru lahko tudi rezultat pomanjkljivega poznavanja zakona. V drugih primerih pa se policijska zloraba lahko ka\xc5\xbee v nadlegovanju, ponarejanju dokazov in podobno.\n_START_SECTION_\nNepotizem\n_START_PARAGRAPH_\nPojem predstavlja dajanje dobrih slu\xc5\xbeb ali slu\xc5\xbebenih polo\xc5\xbeajev sorodnikom.Ni problem zgolj v zlorabi polo\xc5\xbeaja v korist sorodnikov, ki imajo prednost pri zaposlovanju, temve\xc4\x8d ima nepotizem negativen u\xc4\x8dinek tudi na zaposlenega, ki ga v primeru napredovanja, kljub temu, da je kandidat za delo sposoben in primeren, drugi zaposleni v podjetju ocenjujejo bolj negativno, \xc4\x8de ima v podjetju sorodnike. Zaposlovanje sorodnikov ustvarja stigmo o nekompetentnosti zaposlenih sorodnikov ter nepravi\xc4\x8dnosti postopka izbire kadra. Vse skupaj lahko vpliva tudi na zaposlenega sorodnika, ki lahko tudi sam sebe za\xc4\x8dne zaznavati kot nekompetentnega in nesposobnega za opravljanje dela.\n_START_SECTION_\nLobiranje\n_START_PARAGRAPH_\nLobiranje je \xc5\xa1irok pojem in obstaja veliko definicij. Opredelijo ga kot vplivanje na zakonodajalce v korist lastnih interesov ali kot metodo legalnega politi\xc4\x8dnega pritiska na zakonodajalce, pri \xc4\x8demer gre za usmerjeno komuniciranje z vplivnimi javnostmi, kot so vladni organi in uradniki, parlament in \xc4\x8dlani parlamenta ter politi\xc4\x8dne stranke. Poenostavljeno so to vse dejavnosti vplivanja na nosilce odlo\xc4\x8ditev.\n_START_SECTION_\nGlejte tudi\n_START_PARAGRAPH_\nMobing_NEWLINE_Korupcija_NEWLINE_Lobiranje'